Illum il-Kummissjoni Ewropea adottat il-Ħarsien tal-Privatezza ( Privacy Shield) bejn l-UE u l-Istati Uniti. Dan il-qafas ġdid jipproteġi d-drittijiet fundamentali ta’ kulħadd fl-UE li d-dejta personali tagħhom tiġi trasferita lejn l-Istati Uniti tal-Amerika u ġġib ċarezza legali għan-negozji li jiddependu fuq it-trasferimenti transatlantiċi tad-dejta. Il-Viċi President għas-Suq Uniku Diġitali, Andrus Ansip, qal: "Illum approvajna l-Ħarsien tal-Privatezza (Privacy Shield) il-ġdid bejn l-UE u l-Istati Uniti. Dan se jipproteġi d-dejta personali tan-nies tagħna u tiġi pprovduta ċarezza għan-negozji. Ħdimna ħafna mas-sħab kollha tagħna fl-Ewropa u fl-Istati Uniti biex naslu għal ftehim tajjeb u biex dan isir malajr kemm jista’ jkun. Il-flussi tad-dejta bejn iż-żewġ kontinenti tagħna huma essenzjali biex is-soċjetà u l-ekonomija tagħna - issa għandna qafas b’saħħtu li jiżgura dawn it-trasferimenti jsiru fl-aħjar kundizzjonijiet u b'mod sikur.” Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, qalet: “Il-Ħarisen tal-Privatezza (Privacy Shield) bejn l-UE u l-Istati Uniti hija sistema ġdida u soda biex titħares id-dejta personali tal-Ewropej u tkun żgurata ċ-ċertezza legali għan-negozji. Dan iġib miegħu standards ta’ protezzjoni tad-dejta iktar b’saħħithom li jiġu infurzati aħjar, salvagwardji dwar l-aċċess tal-gvernijiet, u rimedju aktar faċli għall-individwi f’każ ta’ lmenti. Il-qafas il-ġdid se jerġa’ jikseb lura l-fiduċja tal-konsumaturi meta d-dejta tagħhom tiġi ttrasferita in-naħa l-oħra tal-Atlantiku. Ħdimna flimkien mal-awtoritajiet Ewropej għall-protezzjoni tad-dejta, il-Parlament Ewropew, l-Istati Membri u l-kontropartijiet Amerikani biex nistabbilixxu arranġament bl-ogħla standards ta' protezzjoni tad-dejta personali għaċ-ċittadini Ewropej.” Il-Ħarsien tal-Privatezza (Privacy Shield) bejn l-UE u l-Istati Uniti hija bbażata fuq il-prinċipji li ġejjin: Mindu ġie ppreżentat fi Frar l-abbozz tal-Ħarsien tal-Privatezza (Privacy Shield), il-Kummissjoni qagħdet fuq l-opinjonijiet tal-awtoritajiet Ewropej għall-protezzjoni tad-dejta (il-grupp ta' ħidma dwar l-Artikolu 29) u l-Kontrollur Ewropew għall-Protezzjoni tad-Dejta, u r-riżoluzzjoni tal-Parlament Ewropew, bl-iskop li jiġu introdotti għadd ta’ titjib u kjarifiki addizzjonali. Il-Kummissjoni Ewropea u l-Istati Uniti qablu dwar kjarifiki addizzjonali, notevolment fuq il-ġbir enormi ta’ data, it-tisħiħ l-Ombudsman u iktar espliċita ta’ obbligi fuq il-kumpaniji fir-rigward ta’ limiti dwar iż-żamma u t-trasferimenti ulterjuri. Il-passi li jmiss: Id-“deċiżjoni ta’ adegwatezza” tiġu notifikata lill-Istati Membri llum u b’hekk tidħol fis-seħħ minnufih. Min-naħa tal-Istati Uniti, il-qafas tal-Ħarsien tal-Privatezza (Privacy Shield) jiġi ppubblikat fir-Reġistru Federali Amerikan, ekwivalenti għall-Ġurnal Uffiċjali tagħna. Id-Dipartiment tal-Kummerċ Amerikan jibda jħaddem il-Ħarsien tal-Privatezza (Privacy Shield). Ladarba l-kumpaniji jkollhom l-opportunità li jirrevedu l-qafas u jaġġornaw il-konformità tagħhom, il-kumpaniji jkunu jistgħu jiċċertifikaw mad-Dipartiment tal-Kummerċ sa mill-1 ta' Awwissu. B’mod parallel, il-Kummissjoni tippubblika gwida qasira għaċ-ċittadini li tispjega r-rimedji disponibbli f'każ li individwu jqis li d-dejta personali tiegħu tkun ġiet użata mingħajr ma ttieħed kont tar-regoli tal-protezzjoni tad-dejta. Sfond Fit-2 ta’ Frar 2016 il-Kummissjoni Ewropea u l-Gvern Amerikan għamlu ftehim politiku dwar qafas ġdid għal skambji transatlantiċi tad-dejta personali għal skopijiet kummerċjali: il-Ħarsien tal-Privatezza (Privacy Shield) bejn l-UE u l-Istati Uniti (IP/16/216). Il-Kummissjoni ppreżentat it-testi tall-abbozz tad-deċiżjoni fid-29 ta’ Frar 2016. Wara l-opinjoni tal-Grupp ta’ Ħidma dwar l-Artikolu 29 (l-awtoritajiet tal-protezzjoni tad-dejta) tat-13 ta’ April u r-riżoluzzjoni tal-Parlament Ewropew tas-26 ta’ Mejju, il-Kummissjoni temmet il-proċedura ta’ adozzjoni fit-12 ta’ Lulju 2016. Il-Ħarsien tal-Privatezza (Privacy Shield) bejn l-UE u l-Istati Uniti jirrifletti r-rekwiżiti stabbiliti mill-Qorti Ewropea tal-Ġustizzja fis-sentenza tagħha tas-6 ta' Ottubru 2015, li tiddikjara bħala invalidu l-qafas l-antik tal-Isfera ta' Sikurezza (Safe Harbour). Għal aktar tagħrif Deċiżjoni ta’ adegwatezza Annessi Mistosqija u Tweġiba Skeda informattiva Communication: Flussi ta’ Dejta Transatlantiċi: Il-Kisba Lura tal-Fiduċja permezz ta’ Salvagwardji b'Saħħithom